
A budapesti irodapiac és a COVID-19 – Alternatív irodapiaci trendek a fővárosban

Rezümé

Dolgozatunkban a budapesti ingatlanpiacot kívánjuk elemezni, fókuszálva a rövid- és
hosszútávú irodapiaci hatásokra. Tanulmányunk elején áttekintjük a nemzetközi és a hazai
ingatlanpiaci trendeket, majd ezt követően megvizsgáljuk az irodapiaci folyamatokat. Bemutatjuk
az alternatív irodapiaci megoldásokat, valamint ezek nemzetközi és hazai alkalmazási területeit.
Kutatásunk igen releváns témával foglalkozik, mivel COVID-19 járvány nagy hatást gyakorolt az
irodapiaci szereplőkre, beleértve a tulajdonosokat, bérlőket, fejlesztőket, befektetőket és a
munkavállalókat is. Következtetéseinket nemzetközi tapasztalatokra, valamint a budapesti
irodapiac érintettjeivel készített interjúkra alapozzuk. Összesen 12 félig strukturált interjút
készítettünk a budapesti ingatlanpiac legfőbb érintettjeivel, beleértve a legnagyobb nemzetközi és
hazai ingatlantanácsadó cégeket, bérlőket és a piac legmeghatározóbb coworking irodáját.
Részleteiben, adatokkal illusztrálva mutatjuk be a fővárosi irodapiaci folyamatokat, amely során
kombináljuk a makro- és mikroszintű környezeti hatásokat, beleértve a digitalizáció, a generációs
trendek és a pandémia okozta hatásokat. Az eredmények rámutattak arra, hogy a következő pár
évben változások fognak végbe menni mind az budapesti irodák funkcionális hasznosításában,
mind pedig a belső térelosztásban, melyek hosszú távon is fennmaradnak és hatással lesznek a piac
további alakulására. A kutatás kitér a jövőben meghatározó szabályozási kérdésekre is.

Kulcsszavak: irodapiac, COVID-19, home office

JEL klasszifikáció: D21, J81, L85, R33



